# A boldogság nyomában

### A Wikipédiából, a szabad lexikonból.

A boldogság nyomában The Pursuit of Happyness
IMDB 7,4/10 (18 012 szavazat)
Rendező: | Gabriele Muccino
Producer: | Todd Black Jason Blumenthal James Lassiter Will Smith Steve Tisch
Forgatókönyvíró: | Steve Conrad
Főszerepben: | Will Smith Thandie Newton Jaden Smith
Zene: | Andrea Guerra
Operatőr: | Phedon Papamichael
Forgalmazó: | Columbia Pictures InterCom
Gyártó: | Columbia Pictures Corporation Relativity Media Overbrook Entertainment Escape Artists
Bemutató: | 2006. dec. 15. 2007. február 15.
Időtartam: | 117 perc
Nyelv: | angol
Korhatár: | PG-13 12
Költségvetés: | 55 millió dollár
Bevétel: | $ 163 566 459 $ 302 720 513
IMDb

A boldogság nyomában (The Pursuit of Happyness) egy 2006-os, Oscar-díjra jelölt amerikai filmdráma, mely 2006. december 15-én került az amerikai mozikba, Magyarországon pedig 2007. február 15-én mutatta be az InterCom. A film Christopher Gardner igaz történetét dolgozza fel, egy családapáét, aki mindent megtesz, hogy egyenesbe hozza a dolgokat és eltartsa kisfiát. A főszerepben Will Smith látható, Gardner fiát pedig Smith valódi gyermeke, Jaden Christopher Syre Smith játssza, akinek ez az első moziszerepe. A film Gabriele Muccino olasz rendező angol nyelvű debütje.

## [szerkesztés] Szereplők

Szereplő | Színész
--- | ---
Chris Gardner | Will Smith
Christopher | Jaden Smith
Linda | Thandie Newton
Alan Frakesh | Dan Castellaneta

## [szerkesztés] Produkciós jegyzetek és fogadtatás

Thandie Newton és Dan Castellaneta szintén szerepel a filmben, előbbi mint Gardner felesége. Smith ragaszkodott hozzá, hogy az olasz Gabriele Muccino rendezze a filmet, mivel a színész tetszését elnyerte Muccino korábbi filmjeinek stílusa.

A filmben valódi hajléktalanok is láthatók, illetve igazi templomi tagok és látogatók statisztálnak egyes jelenetekben. A templomi kórus és zenekar, a Glide Ensemble és a John Turk Change Band szintén önmagát „alakítja”. A Glide Ensemble szólóénekesei és a zenekar professzionális előadók.

A boldogság nyomában vegyes fogadtatásra talált kritikusi körökben, 66%-os értékelést begyűjtve a Rotten Tomatoes oldalán, noha Michael Medved négy csillagot adott neki a négyből, mondván, „…még a legmegfáradtabb mozilátogatók közt sem akadhat olyan, aki ellen tud állni a film emocionális erejének a rendkívül inspiráló üzenettel, ami a szeretet engesztelhetetlen erejét és az elhatározást hordozza.” Jaden Smith-t számos dicsérő szóval illették „természetes, visszafogott jelenlétéért”, ami „egyszerre meglepő és megindító”. A film első helyen startolt az észak-amerikai mozik bevételi listáján 26,9 millió dollárt gyűjtve nyitóhétvégéjén, megelőzve olyan sikervárományos produkciókat, mint az Eragon és a Malac a pácban. Ez Will Smith hatodik #1 debütje zsinórban. A boldogság nyomában március közepéig 163 millió dollárt hozott csak hazájában.

Sloan Freer, aki a Radio Timesnál (UK) ír, 5-ből 3 csillagra értékelte az alkotást (ami a „jó”-val egyezik a skálán, ahol az 5 a „kiváló”-t jelenti), a színészi alakításokat méltatva úgy vélekedett, hogy valójában a filmet kívülálló szemlélőként nézni szívszaggató élmény, mert Smith karakterének minden szenvedése egy „oly jó emberrel” történik. A kritika arra a végső megállapításra jut, hogy a hibátlan írás és kivitelezés ellenére a film végigüléséhez kicsit kevesebb gyötrődés kellett volna, mivel Gardner életének érdessége nyilvánvaló akaratereje megidéződésével érezhető át igazán.

## [szerkesztés] Érdekességek

- A kockakirakás két bajnokát, Tyson Maót és Toby Maót kérték fel konzultánsként, hogy megtanítsák Will Smithnek, hogyan rakja ki a Rubik-kockát két perc alatt.

- A Kaliforniába jöttem egyik epizódjában Will Smith karaktere azzal hívta fel a Princeton Egyetem toborzóját, hogy gyorsan kirakta a Rubik-kockát. Smith-t mindig is érdekelte az időre történő kockakirakás, és tovább folytatja a gyakorlást.[forrás?]

- Will Smith ténylegesen bajszot növesztett a filmszerephez.

- Dan Castellaneta, aki Homer Simpson hangját szolgáltatja A Simpson család eredeti változatában, a filmben Gardner (Smith) egyik felettesét alakítja, aki egy alkalommal arra kéri őt, hozzon neki fánkot. Ez utalás Castellaneta szerepére az animációs sorozatban, mivel ott Homer is nagy fánkkedvelő.

- Tyler MacNiven, a The Amazing Race című tévéműsor egyik résztvevője megjelenik a filmben egy nem feltüntetett szerepben: ő az a hippi, akitől a buszon Gardner visszaveszi a korábban ellopott csontsűrűség-szkennert.

- A film legvégén feltűnik egy pillanatra az igazi Christoper Gardner, mikor elsétál a kamera Smith között, és utóbbi rá is pillant a válla fölött.

- A film folyamán Will Smith karaktere gyakran utazik a BART-rendszeren (San Francisco környéki gyorsföldalatti), és bár a vonathálózat 1972. szeptember 11-én nyílt meg a lakosság számára, még nem volt teljesen kész olyan formában 1981-ben, mint ahogy azt a film mutatja.

## [szerkesztés] Eltérések a film és a valóság között

- Linda sosem létezett. A filmben ő Gardner két korábbi feleségének összegyúrása.

- Chris Jr. csupán két éves volt, mikor a film cselekménye történt. Az Oprah-ban adott interjújában elmondta, nem képes felidézni gyermekkorának azt a szakaszát. Csak arra emlékszik, hogy apja mindig ott volt mellette.

- A Rubik-kockás eset nem történt meg. Smith állt elő az ötlettel, mert mindig is foglalkoztatta ez a tárgy.

- Chris Gardnernek nem volt aktatáskája; minden holmiját az éppen kéznél levő műanyag zsacskókban tartotta.

- Gardner a tőzsdei gyakornokságért kapott fizetést, egészen pontosan 1000 dollár havi illetményt.

- 10 napot töltött börtönben a parkolócédulák kifizetésének elmulasztásáért, tehát jóval többet, mint a filmben.

- A munkát végül a Bear Stearns befektetési bank, illetve tőzsdeipari cégnél kezdte meg.

- Alkalmanként az éjszakát az irodaasztala alatt töltötte, ha a hajléktalanszállók megteltek.

- A filmben Gardner azt állítja, louisianai, azonban valójában a Wisconsin állambeli Milwaukee-ből való. Ugyanakkor, Gardner könyvében említésre kerül, hogy akkortájt édesapja Louisianában lakott.

## [szerkesztés] Díjak és jelentősebb jelölések

- Oscar-díj
  - jelölés: legjobb férfi főszereplő (Will Smith)

- Golden Globe-díj
  - jelölés: legjobb férfi főszereplő – dráma (Will Smith)
  - jelölés: legjobb betétdal (A Father's Way)

- Capri, Hollywood
  - díj: az év filmje

- Image Awards
  - díj: legjobb film

## [szerkesztés] Külső hivatkozások

- Hivatalos oldal
- A boldogság nyomában az IMDb-n
- A boldogság nyomában a RottenTomatoes-on
- A boldogság nyomában a BoxOfficeMojo-n
- A boldogság nyomában a Cinematrixon

A lap eredeti címe "http://hu.wikipedia.org../../../a/_/b/A_boldogs%C3%A1g_nyom%C3%A1ban.html"

Kategóriák: 2006 filmjei | Az összes forráshivatkozásra váró lap | Forráshivatkozásra váró lapok | Amerikai filmek

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- العربية
- Deutsch
- Suomi
- Français
- Italiano
- 日本語
- Nederlands
- Polski
- Português
- Svenska
- 中文